CELEX: 32005D0456
Language: fi
Date: 2005-03-09 00:00:00
Title: Euroopan parlamentin ja neuvoston päätös N:o 456/2005/EY, tehty 9 päivänä maaliskuuta 2005, digitaalisen sisällön saatavuuden, käytettävyyden ja hyödynnettävyyden parantamista Euroopassa koskevasta monivuotisesta yhteisön ohjelmasta  (ETA:n kannalta merkityksellinen teksti)

24.3.2005   
            
            
               FI
            
            
               Euroopan unionin virallinen lehti
            
            
               L 79/1
            
         
      EUROOPAN PARLAMENTIN JA NEUVOSTON PÄÄTÖS N:O 456/2005/EY,
   tehty 9 päivänä maaliskuuta 2005,
   digitaalisen sisällön saatavuuden, käytettävyyden ja hyödynnettävyyden parantamista Euroopassa koskevasta monivuotisesta yhteisön ohjelmasta
   (ETA: n kannalta merkityksellinen teksti)
   EUROOPAN PARLAMENTTI JA EUROOPAN UNIONIN NEUVOSTO, JOTKA
   ottavat huomioon Euroopan yhteisön perustamissopimuksen ja erityisesti sen 157 artiklan 3 kohdan,
   ottavat huomioon komission ehdotuksen,
   ottavat huomioon Euroopan talous- ja sosiaalikomitean lausunnon (1),
   ovat kuulleet alueiden komiteaa,
   noudattavat perustamissopimuksen 251 artiklassa määrättyä menettelyä (2),
   sekä katsovat seuraavaa:
   
               (1)
            
            
               Tietoyhteiskunnan kehittyminen ja laajakaistayhteyksien yleistyminen vaikuttavat Euroopan unionin kaikkien kansalaisten elämään muun muassa edistämällä tiedon saatavuutta ja uusia tapoja hankkia tietoa, mikä lisää uuden sisällön sekä uusien sovellusten ja palvelujen kysyntää.
            
         
               (2)
            
            
               Internet yleistyy yhteisössä edelleen voimakkaasti. Internetin tarjoamia mahdollisuuksia olisi hyödynnettävä, jotta tiedon ja tietämyksen jakamisesta saatavat sosiaaliset ja taloudelliset hyödyt olisivat yhteisössä jokaisen yksityishenkilön ja jokaisen organisaation ulottuvilla. Eurooppa on nyt valmis hyödyntämään digitaalisen sisällön tarjoamia mahdollisuuksia.
            
         
               (3)
            
            
               Lissabonissa 23 ja 24 päivänä maaliskuuta 2000 kokoontuneen Eurooppa-neuvoston päätelmissä korostettiin, että siirtyminen digitaaliseen, tietoon perustuvaan talouteen uusien hyödykkeiden ja palvelujen myötä on tärkeä keino edistää kasvua, kilpailukykyä ja työllisyyttä. Samassa yhteydessä tunnustettiin erityisesti sisältöteollisuuden merkitys lisäarvon luomisessa hyödyntämällä ja verkottamalla Euroopan kulttuurista monimuotoisuutta.
            
         
               (4)
            
            
               eEurope 2005 ‐toimintasuunnitelmassa, jolla kehitetään Lissabonin strategiaa, kehotetaan edistämään turvallisten palvelujen, sovellusten ja sisällön tarjoamista laajakaistaverkkojen kautta ja siten luomaan suotuisa ympäristö yksityisille investoinneille, uusien työpaikkojen luomiselle, tuottavuuden parantamiselle, julkisten palvelujen uudenaikaistamiselle ja sille, että jokaiselle voitaisiin antaa mahdollisuus osallistua maailmanlaajuiseen tietoyhteiskuntaan.
            
         
               (5)
            
            
               Laadukkaan digitaalisen sisällön kysyntä Euroopassa — tasapainoisin pääsy- ja käyttäjäoikeuksin — on yhä ilmeisempi laajan yleisön keskuudessa, oli kyseessä sitten yksittäinen kansalainen, opiskelija, tutkija, pieni tai keskisuuri yritys tai muu liike-elämässä toimiva käyttäjä tai henkilö, jolla on erityistarpeita ja joka haluaa laajentaa osaamistaan, tai ”uudelleenkäyttäjä”, joka haluaa hyödyntää digitaalisia sisältöresursseja palvelujen luomiseen.
            
         
               (6)
            
            
               Digitaalisen sisällön sidosryhmiä ovat sisällöntuottajat (myös julkiset ja yksityiset organisaatiot ja laitokset, jotka luovat, kokoavat tai omistavat digitaalista sisältöä) ja sisällön käyttäjät (mukaan lukien organisaatiot ja yritykset, jotka ovat digitaalista sisältöä uudelleen käyttäviä ja/tai sille lisäarvoa antavia loppukäyttäjiä). Pk-yritysten osallistumiseen olisi kiinnitettävä erityistä huomiota.
            
         
               (7)
            
            
               Neuvoston päätöksellä 2001/48/EY (3) hyväksytyn Digitaalinen sisältö -ohjelman (2001—2004) tavoitteena oli edistää eurooppalaisen digitaalisen sisällön kehittämistä ja käyttöä Internetissä sekä eurooppalaisten verkkosivustojen kielellistä monimuotoisuutta tietoyhteiskunnassa. Komission 10 päivänä lokakuuta 2003 antamassa tiedonannossa Digitaalinen sisältö -ohjelman väliarvioinnista vahvistetaan tämän alan toimien tarpeellisuus.
            
         
               (8)
            
            
               Teknologian kehittyminen tarjoaa mahdollisuuden antaa sisällölle lisäarvoa siihen lisätyn tietämyksen muodossa ja parantaa palvelujen yhteentoimivuutta, mikä on ratkaisevaa digitaalisen sisällön saatavuudelle, käytölle ja jakelulle. Tämä on erityisen merkityksellistä niillä yleistä etua palvelevilla aloilla, joita tämä ohjelma koskee.
            
         
               (9)
            
            
               Vakaiden liiketoimintamallien edistäminen lisää tämän ohjelman puitteissa käynnistettyjen hankkeiden jatkuvuutta ja parantaa edellytyksiä saada digitaalisen sisällön saatavuuteen ja uudelleenkäyttöön perustuvista palveluista parempi taloudellinen tuotto.
            
         
               (10)
            
            
               Digitaaliseen sisältöön liittyvien haasteiden ratkaisemiseksi tietoyhteiskunnassa on määritelty säädöspuitteet (4)
                   (5)
                   (6).
            
         
               (11)
            
            
               Jäsenvaltioiden erilaiset käytännöt muodostavat edelleen teknisiä esteitä, jotka haittaavat julkisen sektorin tiedon laajaa saatavuutta, käyttöä, uudelleenkäyttöä ja hyödyntämistä yhteisössä.
            
         
               (12)
            
            
               Jos digitaaliseen sisältöön sisältyy henkilötietoja, olisi noudatettava direktiivejä 95/46/EY (7) ja 2002/58/EY (8) ja käytettävien teknologioiden olisi oltava yksityisyyden suojan vaatimusten mukaisia ja mahdollisuuksien mukaan sitä parantavia.
            
         
               (13)
            
            
               Tiedon sisältöön liittyvillä yhteisön toimilla olisi edistettävä yhteisön monikielisiä ja monikulttuurisia erityispiirteitä.
            
         
               (14)
            
            
               Tämän direktiivin täytäntöönpanon kannalta tarpeelliset toimenpiteet olisi vahvistettava menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY (9) mukaisesti.
            
         
               (15)
            
            
               Komission olisi varmistettava täydentävyys ja synergia aiheeseen ja erityisesti koulutukseen ja kulttuuriin sekä eurooppalaisiin yhteentoimivuusperiaatteisiin liittyvien yhteisön aloitteiden ja ohjelmien kanssa.
            
         
               (16)
            
            
               Tällä päätöksellä vahvistetaan ohjelman rahoituspuitteet koko sen voimassaoloajaksi, ja budjettivallan käyttäjä pitää niitä ensisijaisena ohjeenaan vuosittaisessa talousarviomenettelyssä talousarviota koskevasta kurinalaisuudesta ja talousarviomenettelyn parantamisesta 6 päivänä toukokuuta 1999 tehdyn Euroopan parlamentin, neuvoston ja komission välisen toimielinten sopimuksen (10) 33 kohdan mukaisesti.
            
         
               (17)
            
            
               Suunnitellun toiminnan tavoitteita, joita ovat pyrkimykset parantaa digitaalisen sisällön saatavuutta, käytettävyyttä ja hyödynnettävyyttä Euroopassa, ei aiheiden rajat ylittävän luonteen vuoksi voida riittävällä tavalla toteuttaa jäsenvaltioiden toimin, vaan ne voidaan toimien Euroopan laajuisen kattavuuden ja vaikutusten vuoksi toteuttaa paremmin yhteisön tasolla, joten yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Kyseisessä artiklassa vahvistetun suhteellisuusperiaatteen mukaisesti tässä päätöksessä ei ylitetä sitä, mikä on tarpeen näiden tavoitteiden saavuttamiseksi,
            
         OVAT PÄÄTTÄNEET SEURAAVAA:
   
      1 Artikla
   
   
      Ohjelman tavoite
   
   1.   Tällä päätöksellä perustetaan vuosiksi 2005—2008 yhteisön ohjelma digitaalisen sisällön saatavuuden, käytettävyyden ja hyödynnettävyyden parantamiseksi yhteisössä ja helpotetaan siten tiedon luomista ja levittämistä yleistä etua palvelevilla aloilla yhteisön tasolla.
   Ohjelman nimi on Digitaalisen sisällön jatko-ohjelma, jäljempänä ”ohjelma”.
   2.   Yleistavoitteen saavuttamiseksi ohjelma sisältää seuraavat toimintalinjat:
   
               a)
            
            
               digitaalisen sisällön saatavuuden, käytön ja hyödyntämisen edistäminen yhteisön tasolla;
            
         
               b)
            
            
               digitaalisen sisällön laadun parantamisen ja siihen liittyvien parhaiden toimintatapojen edistäminen sisällöntuottajien ja käyttäjien välillä eri aloilla;
            
         
               c)
            
            
               digitaalisen sisällön sidosryhmien välisen yhteistyön ja tuntemuksen lisääminen.
            
         Näiden toimintalinjojen yhteydessä toteutettavien toimien kohteena ovat liitteen I mukaisesti julkisen sektorin tieto, spatiaalinen tieto ja opiskelu- ja kulttuurisisältö sekä tieteellinen sisältö. Ohjelma toteutetaan liitteen II mukaisesti.
   
      2 Artikla
   
   
      Osallistuminen
   
   1.   Ohjelmaan voivat osallistua kaikki jäsenvaltioihin sijoittautuneet oikeushenkilöt. Myös ehdokasvaltioihin sijoittautuneet oikeushenkilöt voivat osallistua ohjelmaan voimassa olevien tai näiden valtioiden kanssa myöhemmin tehtävien kahdenvälisten sopimusten mukaisesti.
   2.   ETA-sopimuksen sopimuspuoliin kuuluviin EFTA-valtioihin sijoittuneille oikeushenkilöille voidaan tarjota mahdollisuus osallistua ohjelmaan mainitun sopimuksen mukaisesti.
   3.   Yhteisön ulkopuolisiin maihin sijoittuneille oikeushenkilöille sekä kansainvälisille järjestöille voidaan tarjota mahdollisuus osallistua ohjelmaan ilman yhteisön rahoitustukea, jos niiden osallistuminen edistää ohjelman tehokasta toteuttamista. Päätös osallistumisesta tehdään 4 artiklan 2 kohdassa tarkoitettua menettelyä noudattaen.
   
      3 Artikla
   
   
      Komission toimivalta
   
   1.   Komissio vastaa ohjelman toteuttamisesta.
   2.   Komissio laatii työohjelman tämän päätöksen perusteella.
   3.   Komissio varmistaa tiiviissä yhteistyössä jäsenvaltioiden kanssa, että ohjelman toteutukseen liittyvät toimet ja yhteisön muut asiaan liittyvät, eurooppalaisen digitaalisen sisällön kehittämiseen ja käyttöön ja tietoyhteiskunnan kielellisen monimuotoisuuden edistämiseen vaikuttavat politiikat, ohjelmat ja toimet ovat yhdenmukaisia ja toisiaan täydentäviä, erityisesti yhteisön tutkimuksen ja teknologian kehittämisen ohjelmat, HVT, eTen, osallisuus tietoyhteiskuntaan, tietotekniikkaa hyödyntävä opiskelu, Modinis ja Internetin käyttöturvallisuus.
   4.   Komissio noudattaa 4 artiklan 2 kohdassa tarkoitettua menettelyä päättäessään seuraavista asioista:
   
               a)
            
            
               työohjelman hyväksyminen ja muuttaminen;
            
         
               b)
            
            
               ehdotuspyyntöjen perusteiden ja sisällön määrittely 1 artiklassa vahvistettujen tavoitteiden mukaisesti;
            
         
               c)
            
            
               sellaisten yhteisön rahoitusta koskevissa ehdotuspyynnöissä ehdotettujen hankkeiden arvioiminen, joissa yhteisön arvioitu rahoitusosuus on vähintään miljoona euroa hanketta kohden;
            
         
               d)
            
            
               liitteessä II esitetyistä säännöistä poikkeaminen.
            
         5.   Komissio tiedottaa 4 artiklassa tarkoitetulle komitealle ohjelman toteuttamisen edistymisestä.
   
      4 Artikla
   
   
      Komitea
   
   1.   Komissiota avustaa komitea.
   2.   Jos tähän kohtaan viitataan, sovelletaan päätöksen 1999/468/EY 4 ja 7 artiklaa ottaen huomioon mainitun päätöksen 8 artiklan säännökset.
   Päätöksen 1999/468/EY 4 artiklan 3 kohdassa tarkoitetuksi määräajaksi vahvistetaan kolme kuukautta.
   3.   Komitea vahvistaa työjärjestyksensä.
   
      5 Artikla
   
   
      Valvonta ja arviointi
   
   1.   Komissio huolehtii tämän päätöksen mukaisten toimien ennakkoarvioinnista, seurannasta ja jälkiarvioinnista varmistaakseen, että yhteisön tukea käytetään tehokkaasti.
   2.   Komissio valvoo ohjelmaan kuuluvien hankkeiden toteuttamista. Komissio arvioi hankkeiden toteutustapaa ja toteutuksen vaikutuksia selvittääkseen, onko alkuperäiset tavoitteet saavutettu.
   3.   Komissio antaa 1 artiklan 2 kohdassa lueteltujen toimintalinjojen toteuttamisesta kertomuksen Euroopan parlamentille, neuvostolle, Euroopan talous- ja sosiaalikomitealle sekä alueiden komitealle viimeistään vuoden 2006 puolivälissä. Tässä yhteydessä komissio raportoi siitä, onko vuosille 2007—2008 myönnetty määrä rahoitusnäkymien mukainen. Komissio toteuttaa tarvittaessa asianmukaiset toimenpiteet vuosien 2007—2008 talousarviomenettelyissä varmistaakseen sen, että vuosittaiset määrärahat ovat rahoitusnäkymien mukaiset. Komissio toimittaa lopullisen arviointikertomuksen ohjelman päätyttyä.
   4.   Komissio toimittaa määrää ja laatua koskevan arviointinsa tulokset Euroopan parlamentille ja neuvostolle siihen mahdollisesti liittyvine, tämän päätöksen muuttamista koskevine aiheellisine ehdotuksineen. Nämä tulokset toimitetaan ennen Euroopan unionin yleisen talousesityksen antamista vuosille 2007 ja 2009.
   
      6 Artikla
   
   
      Rahoituspuitteet
   
   1.   Rahoituspuitteiksi tämän päätöksen mukaisten yhteisön toimien toteuttamiseksi 1 päivän tammikuuta 2005 ja 31 päivän joulukuuta 2008 välisenä aikana vahvistetaan 149 miljoonaa euroa, joista 55,6 miljoonaa euroa 31 päivänä joulukuuta 2006 päättyvälle jaksolle.
   2.   Määrä 31 päivää joulukuuta 2006 seuraavalle jaksolle katsotaan vahvistetuksi, jos se on kyseisen jakson osalta vuodesta 2007 alkaen voimassa olevien rahoitusnäkymien mukainen.
   3.   Budjettivallan käyttäjä hyväksyy vuosittaiset määrärahat vuosiksi 2005—2008 rahoitusnäkymien rajoissa. Kustannusten ohjeellinen jakautuminen on esitetty liitteessä III.
   
      Tehty Strasbourgissa 9 päivänä maaliskuuta 2005.
      
         
            Euroopan parlamentin puolesta
         
         
            Puhemies
         
         J. P. BORRELL FONTELLES
         
      
      
         
            Neuvoston puolesta
         
         
            Puheenjohtaja
         
         N. SCHMIT
         
      
   
   
      (1)  EUVL C 117, 30.4.2004, s. 49.
   
      (2)  Euroopan parlamentin lausunto, annettu 22. huhtikuuta 2004 (ei vielä julkaistu virallisessa lehdessä), neuvoston yhteinen kanta, vahvistettu 24. syyskuuta 2004 (EUVL C 25 E, 1.2.2005, s. 19), ja Euroopan parlamentin kanta, vahvistettu 27. tammikuuta 2005 (ei vielä julkaistu virallisessa lehdessä). Neuvoston päätös, tehty 28. helmikuuta 2005.
   
      (3)  EYVL L 14, 18.1.2001, s. 32.
   
      (4)  Euroopan parlamentin ja neuvoston direktiivi 2003/98/EY, annettu 17 päivänä marraskuuta 2003, julkisen sektorin hallussa olevien tietojen uudelleenkäytöstä (EUVL L 345, 31.12.2003, s. 90).
   
      (5)  Euroopan parlamentin ja neuvoston direktiivi 2001/29/EY, annettu 22 päivänä toukokuuta 2001, tekijänoikeuden ja lähioikeuksien tiettyjen piirteiden yhdenmukaistamisesta tietoyhteiskunnassa (EYVL L 167, 22.6.2001, s. 10).
   
      (6)  Euroopan parlamentin ja neuvoston direktiivi 96/9/EY, annettu 11 päivänä maaliskuuta 1996, tietokantojen oikeudellisesta suojasta (EYVL L 77, 27.3.1996, s. 20).
   
      (7)  Euroopan parlamentin ja neuvoston direktiivi 95/46/EY, annettu 24 päivänä lokakuuta 1995, yksilöiden suojelusta henkilötietojen käsittelyssä ja näiden tietojen vapaasta liikkuvuudesta (EYVL L 281, 23.11.1995, s. 31), direktiivi sellaisena kuin se on muutettuna asetuksella (EY) N:o 1882/2003 (EUVL L 284, 31.10.2003, s. 1).
   
      (8)  Euroopan parlamentin ja neuvoston direktiivi 2002/58/EY, annettu 12 päivänä heinäkuuta 2002, henkilötietojen käsittelystä ja yksityisyyden suojasta sähköisen viestinnän alalla (sähköisen viestinnän tietosuojadirektiivi) (EYVL L 201, 31.7.2002, s. 37).
   
      (9)  EYVL L 184, 17.7.1999, s. 23.
   
      (10)  EYVL C 172, 18.6.1999, s. 1, sopimus sellaisena kuin se on muutettuna Euroopan parlamentin ja neuvoston päätöksellä 2003/429/EY (EUVL L 147, 14.6.2003, s. 25).
   
      LIITE I
      
         Toimet
      
      I   JOHDANTO
      Digitaalisen sisällön jatko-ohjelman yleistavoite on parantaa digitaalisen sisällön saatavuutta, käytettävyyttä ja hyödynnettävyyttä yhteisössä ja helpottaa siten tiedon luomista ja levittämistä yleistä etua palvelevilla aloilla yhteisön tasolla.
      Sillä luodaan paremmat edellytykset digitaalisen sisällön ja digitaalisten palveluiden saatavuudelle ja niiden hallinnoinnille monikielisissä ja monikulttuurisissa ympäristöissä. Sillä laajennetaan käyttäjien valinnanvaraa ja tuetaan uusia tapoja olla vuorovaikutuksessa oheistiedolla rikastetun digitaalisen sisällön kanssa. Tämä ominaisuus on käymässä välttämättömäksi, jotta sisällöstä voidaan tehdä dynaamisempaa ja se voidaan sovittaa erityistarkoituksiin (esim. opiskelu, kulttuuri ja henkilöt, joilla on erityistarpeita).
      Ohjelma tasoittaa tietä laadukkaan digitaalisen sisällön rakenteellisille puitteille Euroopassa — eurooppalaiselle digitaalisen sisällön alueelle — edistämällä kokemusten ja parhaiden toimintatapojen vaihtoa sekä hedelmällistä vuorovaikutusta sisältöalojen, sisällön tarjoajien ja käyttäjien kesken.
      
                  a)
               
               
                  digitaalisen sisällön saatavuuden, käytön ja hyödyntämisen edistäminen yhteisön tasolla;
               
            
                  b)
               
               
                  digitaalisen sisällön laadun parantamisen ja siihen liittyvien parhaiden toimintatapojen edistäminen sisällöntuottajien ja käyttäjien välillä eri aloilla;
               
            
                  c)
               
               
                  digitaalisen sisällön sidosryhmien välisen yhteistyön ja tuntemuksen lisääminen.
               
            II   TOIMINTALINJAT
      
                  
                     A.
                  
               
               
                  Digitaalisen sisällön saatavuuden, käytön ja hyödyntämisen edistäminen yhteisön tasolla
                  Tämän toimintalinjan mukaisesti toteutettavien toimien avulla on tarkoitus perustaa verkkoja ja liittoutumia sidosryhmien kesken ja kannustaa siten uusien palvelujen luomista.
                  Kohdealueita ovat julkisen sektorin tieto, spatiaalinen tieto sekä opiskeluun ja kulttuuriin liittyvä sisältö.Ohjelman painopisteet ovat seuraavat:
                              a)
                           
                           
                              julkisen sektorin tiedon merkityksen, kaupallisen arvon ja käytön yhteiskunnallisten liitännäisvaikutusten laajemman tunnustamisen tukeminen. Toimilla parannetaan julkisen sektorin tiedon tehokasta rajatylittävää käyttöä ja hyödyntämistä julkisen sektorin organisaatioiden ja yksityisten yritysten, myös pk-yritysten, kesken lisäarvoa sisältävissä tietotuotteissa ja -palveluissa;
                           
                        
                              b)
                           
                           
                              spatiaalisen tiedon laajemman käytön edistäminen julkisen sektorin elimissä, yksityisissä yrityksissä, myös pk-yrityksissä, ja kansalaisten keskuudessa Euroopan tason yhteistyömekanismien kautta. Toimilla olisi ratkaistava sekä teknisiä että organisatorisia kysymyksiä välttäen päällekkäisyyttä ja alikehittyneitä alueellisia tietokokonaisuuksia. Niillä olisi edistettävä rajatylittävää yhteentoimivuutta tukemalla karttalaitosten välistä koordinointia ja edistämällä uusien Euroopan laajuisten palvelujen tuottamista matkaviestimien käyttäjille. Niillä olisi tuettava myös avoimien standardien käyttöä;
                           
                        
                              c)
                           
                           
                              digitaalisia objekteja koskevien uusien avointen eurooppalaisten tietämyskeskittymien perustamisen edistäminen koulutus- ja tutkimusyhteisöjä sekä yksityishenkilöitä varten. Toimilla tuetaan Euroopan laajuisten välityspalvelujen luomista digitaaliselle opiskelusisällölle siihen liittyvine liiketoimintamalleineen. Toimilla olisi myös edistettävä avointen standardien käyttöä ja suurten käyttäjäryhmien luomista standardoinnin valmistelun ja spesifikaatioiden analysointia ja testaamista varten Euroopan monikielisten ja -kulttuuristen näkökohtien sisällyttämiseksi prosessiin, jossa määritellään digitaalisen opiskelusisällön maailmanlaajuiset standardit;
                           
                        
                              d)
                           
                           
                              Euroopan laajuisten tietoinfrastruktuurien rakentamisen edistäminen korkealaatuisiin eurooppalaisiin digitaalisiin kulttuuri- ja tiederesursseihin pääsyä ja niiden käyttöä varten linkittämällä yhteen virtuaalikirjastoja, yhteisöjen perinneaineistoa jne. Toimilla olisi pyrittävä digitalisointia ja kokoelmien rakentamista, digitaalisten objektien säilytystä sekä digitaalisten kulttuuri- ja tiederesurssien inventaarioita koskeviin koordinoituihin lähestymistapoihin. Digitaalisten kulttuuri- ja tiederesurssien saatavuutta olisi parannettava toimivien lupajärjestelmien ja kollektiivisten käyttöoikeuksien avulla.
                           
                        
            
                  
                     B.
                  
               
               
                  Digitaalisen sisällön laadun parantamisen ja siihen liittyvien parhaiden toimintatapojen edistäminen sisällöntuottajien ja käyttäjien välillä eri aloilla
                  Tämän toimintalinjan mukaisesti toteutettavilla toimilla on tarkoitus helpottaa parhaiden toimintatapojen yksilöimistä ja laajaa levittämistä menetelmien, prosessien ja toimenpiteiden osalta, joilla parannetaan digitaalisen sisällön luomisen, käytön ja jakelun laatua, tehokkuutta ja tuloksellisuutta.
                  Näihin toimiin kuuluu kokeita, joilla osoitetaan digitaalisen sisällön haettavuus, käytettävyys, uudelleenkäytettävyys, koostettavuus ja yhteentoimivuus nykyisissä oikeudellisissa puitteissa. Toimissa otetaan jo prosessin alkuvaiheesta lähtien huomioon eri kohderyhmien ja markkinoiden vaatimukset yhä monikielisemmässä ja -kulttuurisemmassa ympäristössä, joka on laajempi kokonaisuus kuin pelkkä lokalisointiteknologia.
                  Näissä toimissa hyödynnetään etuja, joita saavutetaan rikastamalla digitaalista sisältöä konekielisellä tiedolla (semanttisesti huolellisesti määritellyllä metatiedolla, joka perustuu kuvaavaan terminologiaan, sanastoihin ja ontologioihin).
                  Kokeet tehdään aihepiirikohtaisina ryhminä. Kokeiden olennaisen osan muodostavat hankitun tietämyksen kokoaminen, levittäminen ja vaihtaminen sektorien kesken.
                  Kohdesovellusalueita ovat julkisen sektorin tieto, spatiaalinen tieto, digitaalinen opiskelu- ja kulttuurisisältö sekä tieteellinen ja yliopistollinen digitaalinen sisältö.
               
            
                  
                     C.
                  
               
               
                  Digitaalisen sisällön sidosryhmien välisen yhteistyön ja tuntemuksen lisääminen
                  Tämän toimintalinjan mukaisesti toteutettaviin toimiin sisältyy toimia, joilla täydennetään digitaalista sisältöä koskevaa lainsäädäntöä ja edistetään digitaalisen sisällön sidosryhmien välisen yhteistyön ja tuntemuksen lisäämistä. Näillä toimilla tuetaan vertailuanalyysi-, seuranta- ja analysointivälineiden kehittämistä, ohjelman vaikutusten arviointia sekä tulosten levittämistä. Niillä yksilöidään ja analysoidaan tulevia mahdollisuuksia ja ongelmia (esim. luottamus, laatumerkintä, teollis- ja tekijänoikeudet koulutuksessa) ja niissä ehdotetaan tarpeen mukaan ratkaisuja.
               
            
   
      LIITE II
      
         Ohjelman toteutuskeinot
      
      
                  1.
               
               
                  Komissio toteuttaa ohjelman liitteessä I eritellyn teknisen sisällön mukaisesti.
               
            
                  2.
               
               
                  Ohjelma toteutetaan seuraavien välillisten toimien avulla:
                  
                              a)
                           
                           
                              Yhteisrahoitteiset toimet
                              
                                          i)
                                       
                                       
                                          Hankkeet, joilla on tarkoitus lisätä tietämystä nykyisten tuotteiden, prosessien ja/tai palvelujen parantamiseksi ja/tai yhteisön politiikkojen tarpeiden tyydyttämiseksi. Komission rahoitusosuus on yleensä korkeintaan 50 prosenttia hankkeen kustannuksista. Julkisen sektorin elimille voidaan hyvittää 100 prosenttia lisäkustannuksista.
                                       
                                    
                                          ii)
                                       
                                       
                                          Parhaat toimintatavat tietämyksen levittämiseen. Näitä koskevat toimet toteutetaan yleensä aihepiirikohtaisina ryhminä, ja ne liitetään yhteen aihepiirikohtaisten verkkojen avulla. Komission rahoitusosuus tässä luetelmakohdassa tarkoitettuihin toimiin rajoittuu välittömiin toimiin, joita pidetään tarpeellisina tai tarkoituksenmukaisina toimen erityistavoitteiden saavuttamiseksi.
                                       
                                    
                                          iii)
                                       
                                       
                                          Aihepiirikohtaiset verkot: verkot, jotka saattavat yhteen joukon sidosryhmiä tiettyä teknologista ja organisatorista tavoitetta varten koordinointitoimien ja tietämyksen vaihdon edistämiseksi. Niihin voidaan yhdistää parhaisiin toimintatapoihin liittyviä toimia. Tukea myönnetään verkon koordinoinnista ja toteuttamisesta aiheutuviin tukikelpoisiin lisäkustannuksiin. Yhteisön osallistuminen voi kattaa näiden toimien tukikelpoiset lisäkustannukset.
                                       
                                    
                        
                              b)
                           
                           
                              Liitännäistoimenpiteet
                              Liitännäistoimenpiteiden avulla edistetään ohjelman toteutusta tai tulevien toimien valmistelua. Tähän eivät kuulu tuotteiden, prosessien tai palveluiden markkinoille saattaminen, markkinointi tai myynninedistäminen.
                              
                                          i)
                                       
                                       
                                          ohjelmaa tukevat selvitykset, mukaan luettuna tulevan toiminnan valmistelu;
                                       
                                    
                                          ii)
                                       
                                       
                                          tiedonvaihto, konferenssit, seminaarit, työpajat tai muut tekniset kokoukset ja aihekokonaisuuksien hallinnointi;
                                       
                                    
                                          iii)
                                       
                                       
                                          levitys-, tiedotus- ja viestintätoimet.
                                       
                                    
                        
            
                  3.
               
               
                  Yhteisrahoitteisten toimien valinta perustuu komission Internet-sivustolla julkaistuihin ehdotuspyyntöihin voimassa olevien rahoitussäännösten mukaisesti.
               
            
                  4.
               
               
                  Yhteisön tukea koskeviin hakemuksiin on tarvittaessa liitettävä rahoitussuunnitelma, joka sisältää hankkeiden rahoituksen kaikki osatekijät, mukaan luettuina yhteisöltä pyydettävä rahoitustuki sekä kaikista muista lähteistä pyydetty tai saatu tuki.
               
            
                  5.
               
               
                  Liitännäistoimenpiteet toteutetaan tarjouspyynnöin voimassa olevien rahoitussäännösten mukaisesti.
               
            
   
      LIITE III
      
         Kustannusten ohjeellinen jakautuminen
      
      
                  1.
               
               
                  Digitaalisen sisällön saatavuuden, käytön ja hyödyntämisen edistäminen yhteisön tasolla
               
               
                  40—50 %
               
            
                  2.
               
               
                  Digitaalisen sisällön laadun parantamisen ja siihen liittyvien parhaiden toimintatapojen edistäminen sisällöntuottajien ja käyttäjien välillä eri aloilla
               
               
                  45—55 %
               
            
                  3.
               
               
                  Digitaalisen sisällön sidosryhmien välisen yhteistyön ja tuntemuksen lisääminen
               
               
                  8—12 %